તમને એક ઢાળ થોડોક સરળ લાગે. તમે સેકંડ ગિયરનો ઉપયોગ કરવા ધારો, પણ કાર ના પાડી દે. એ ઘડીએ તમારે ગિયર બદલવો પડે. કારને ફર્સ્ટ ગિયર આપવો પડે. એવા ફેરફાર વખતે તમે કે કાર એક પલકારાનોય વિલંબ કરો તે ન ચાલે, કારણ કે તમારી પાછળ ઊંડી ખીણ અજગરની જેમ મોં ફાડીને બેઠી હોય. તમે જરાક ચૂક્યા કે સ્વાહા. બસ, કારનો ફર્સ્ટ ગિયર, એંજિનનો અવાજ, કારમાં બેઠેલા સહપ્રવાસીઓના હૃદયના ધબકાર, અજગરની પ્રતિક્ષા, ઢાળ પર ડાબા વળાંકની પાછળ સંતાયેલો જમણો વળાંક, જમણા વળાંકના ઢાળ પાછળ બેઠેલો ડાબો નહીં પણ જમણો વળાંક, ટાયરને સ્કિડ કરાવતા કાંકરાનો ગડગડાટ, સામેથી આવતા વાહન માટે જગ્યા કરવાનો પ્રયાસ, કેસરિયા કરવા નીકળ્યા હોય એવા ડ્રાઈવરોનાં વાહનની ધડબડાટીથી ડહોળાઈ જતી પ્રકૃતિનો નિ:શ્વાસ, અચાનક આપણી પીઠ પાછળ આવીને વળગી પડતા બાળકની જેમ નવાઈ પમાડતા ધોધની વાછટનો સ્પર્શ, ક્યારેક ડોકિયું કરીને ઊંચાઈનું માપ જણાવતી ખીણનું દ્રશ્ય અને આખા રોમાંચક પ્રવાસને અનુરૂપ અંત જેવો લગભગ 45 અંશનો ઢાળ અને યુ-ટર્ન. તમારી કાર એક જ શ્વાસે એ ચક્રવ્યૂહ પાર કરે ત્યારે દસ્તુરીનું કાર પાર્કિંગ આવે. તમે કારને અભિનંદન આપીને, ડ્રાઈવિંગનો રોમાંચક (આ શબ્દનો સાચો અર્થ પામવા તમારે પ્રવાસ જ કરવો પડે.) અનુભવ લઈને માથેરાન તરફનું પ્રયાણ શરૂ કરો ત્યારે પણ તમારા શ્વાસમાં એંજિનના ધબકાર સંભળાતા હોય.